Na temelju članka 143. stavaka 4. i 5. Zakona o odgoju i obrazovanju u osnovnoj i srednjoj školi, Vlada Republike Hrvatske je 29. prosinca 2022. godine donijela Odluku o kriterijima i načinu financiranja, odnosno sufinanciranja troškova prehrane za učenike osnovnih škola za drugo polugodište školske godine 2022./2023., a Odluka je stupila na snagu 30. prosinca 2022. godine.

U istoj je navedeno kako učenici u drugom polugodištu školske godine 2022./2023. koji redovito pohađaju školu ostvaruju pravo financiranja, odnosno sufinanciranja prehrane u iznosu 1,33 eura/10,00 kuna (Fiksni tečaj konverzije 7,53450) po danu, za dane kada su na nastavi te kako će Ministarstvo znanosti i obrazovanja donijeti Upute o načinu provođenja Odluke. Upute su dostavljene osnivačima škola dana 04.01.2023. godine.

Osnovne škole, u dogovoru s Osnivačem – GRADOM SAMOBOROM, organizirat će prehranu učenika u skladu sa svojim tehničkim mogućnostima, dok se ne stvore jednaki tehnički preduvjeti u svim školama, to se u prvom redu odnosi na školske kuhinje i blagovaonice. Uz realne administrativne, prostorne, kadrovske i ostale probleme, treba voditi računa i o ispravnom skladištenju hrane, kao i otpadu koji nastaje nakon obroka te adekvatnom zbrinjavanju istog. Ovisno o uvjetima svake škole (prostoru, opremi, osoblju) potrebno je prilagoditi tip obroka (mliječni obrok ili kuhani obrok) koji se konzumira te prostore u kojima će se čuvati, pripremati i posluživati hrana (skladišta za čuvanje hrane, kuhinje te adekvatna oprema za iste, učionice, blagovaonice i slično).

Grad Samobor i osnovne škole s područja Grada Samobora intenzivno rade na stvaranju tehničkih preduvjeta za provođenje programa školske prehrane u osnovnim školama za sve učenike. No s obzirom na kratkoću vremena (Zakon je stupio na snagu 23. prosinca, Odluka 30. prosinca, a drugo polugodište počinje 9. siječnja) te na navedene tehničke nemogućnosti, početkom drugog polugodišta u OŠ Milana Langa, Bregana, u OŠ Mihaela Šiloboda, Sveti Martin pod Okićem i u OŠ Rude krećemo s prehranom učenika sukladno Odluci Vlade RH odnosno Odluke o kriterijima i načinu financiranja, odnosno sufinanciranja troškova prehrane za učenike osnovnih škola za drugo polugodište, dok se za učenike OŠ Bogumila Tonija i učenike OŠ Samobor kreće s prehranom učenika na način da učenici koji su se hranili u školskoj kuhinji u prvom polugodištu 2022./2023. godine istu koriste i dalje. Postepeno, kroz sustav prilagodbe i stvaranju svih potrebnih tehničkih, prostornih, kadrovskih, administrativnih i drugi uvjeta, organizirat će se prehrana i za sve učenike ovih dviju najvećih škola.

Cijena školskog obroka koji financira Ministarstvo znanosti i obrazovanja iznosi 1,33 eura za jedan obrok.

Cijena prehrane u osnovnim školama na području Grada Samobora iznosi 1,40 eura za jedan obrok.

Grad Samobor podmirivat će razliku od 0,07 eura (7 centi), dnevno za svakog učenika koji koristi školsku prehranu u drugom polugodištu.

GRADONAČELNICA

dr.sc. Petra Škrobot